Nordjyske rockere får lægeerklæringer på, at voldsomt temperament gør dem uarbejdsdygtige.

Flere nordjyske rockere har undgået aktivering ved at få deres læger til at skrive lægeerklæringer på, at de ikke kan arbejde. Grunden er et for voldsomt temperament, og at de reagerer aggressivt. I flere tilfælde har læger eller psykiatere oplevet at føle sig presset til at udstede disse lægeerklæringer. Det erfarer Nordjyske. - Det ligger fast, at rockere og kriminelle bandemedlemmer kun sjældent har et job. Og vi ved, at især rockerne møder op til samtaler hos kommunen med vest og rygmærke og gør meget ud af at fortælle, at de er registrerede rockere. De ønsker at slippe for aktiveringen. Det siger vicepolitikommissær Karsten Kristensen til Nordjyske. I Aalborg Kommune er næsten halvdelen af de arbejdsdygtige rockere på kontanthjælp. Ud af i alt 118 registrerede rockere er 22 på sygedagpenge, 13 er førtidspensionister og 38 er på kontanthjælp.